20061223

P6_TA(2006)0567

Investeringsinstitutter

Europa-Parlamentets beslutning om udkast til Kommissionens direktiv om gennemførelse af Rådets direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med hensyn til afklaring af bestemte definitioner

Europa-Parlamentet,

- der henviser til Rådets direktiv 85/611/EØF af 20. december 1985 om samordning af love og administrative bestemmelser om visse institutter for kollektiv investering i værdipapirer (investeringsinstitutter) [1] (herefter kaldet "UCITS-III-direktivet"),

- der henviser til udkast til Kommissionens direktiv om gennemførelse af Rådets direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med hensyn til afklaring af bestemte definitioner af 13. september 2006 (arbejdsdokument ESC/43/2006) (herefter benævnt "udkast til gennemførelsesdirektiv"),

- der henviser til udtalelse fra Det Europæiske Værdipapirtilsynsudvalg (CESR) til Kommissionen med henblik på afklaring af bestemte definitioner vedrørende visse institutter for kollektiv investering i værdipapirer (investeringsinstitutter) af januar 2006 [2],

- der henviser til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [3],

- der henviser til erklæringen fra kommissionsformand Prodi af 5. februar 2002 til Europa-Parlamentet [4],

- der henviser til sin beslutning af 5. februar 2002 om gennemførelse af lovgivningen i forbindelse med finansielle tjenester [5],

- der henviser til sin beslutning af 27. april 2006 om kapitalforvaltning [6],

- der henviser til forretningsordenens artikel 81,

A. der henviser til, at de aktiver, som har kunnet belånes gennem UCITS til investeringsformål, hidtil er blevet fortolket forskelligt af medlemsstaternes tilsynsmyndigheder, og at der derfor i realiteten er blevet tilbudt forskellige produkter som UCITS,

B. der henviser til, at en ensartet præcisering af visse definitioner af, hvilke aktiver der kan belånes til investeringsformål, er nødvendig på europæisk plan, hvis det indre marked skal gennemføres,

1. er af den opfattelse, at en forordning og ikke et direktiv er den bedste løsning til at sikre en ensartet, konsekvent og hurtig gennemførelse af de nye definitioner i national ret; anmoder Kommissionen om at redegør for grundene til, at den foretrækker et direktiv, og til at overveje, hvorvidt dens forslag til direktiv kan ændres til et forslag til forordning;

2. understreger, at CESR har ydet et værdifuldt bidrag til de nye definitioner på aktiver, der kan belånes til investeringsformål gennem UCITS, og derfor i sin egenskab af et såkaldt niveau-3-udvalg fortsat bør inddrages i arbejdet med henblik på at sikre, at der især skabes konsekvens i den daglige anvendelse af de definitioner, der er beskrevet i gennemførelsesforanstaltningerne; forventer i denne forbindelse, at CESR inden for en overskuelig fremtid udtaler sig om, hvorvidt hedgefond-indekser hører ind under de aktiver, der kan belånes til investeringsformål; konstaterer, at hedgefond-indekserne skal opfylde de grundlæggende kriterier for at komme i betragtning ved UCITS III, nemlig tilstrækkelig diversificering, at de repræsenterer en passende benchmark og er offentliggjort på en passende måde;

Værdipapirer

3. fremhæver den betydning, som antagelsen om likviditet i forbindelse med værdipapirer, der er omtalt i artikel 2, stk. 1, i udkastet til direktiv om gennemførelse, har for en korrekt gennemførelse af kapitalforvaltningen og opfordrer Kommissionen til at sikre, at dette princip indføjes på det mest hensigtsmæssige niveau;

Pengemarkedsinstrumenter

4. opfordrer Kommissionen til at forlænge afregningsperioden for de pengemarkedsinstrumenter, som sædvanligvis handles på pengemarkedet, fra et år til maksimalt præcist 397 dage, så pengemarkedsinstrumenterne enten får en løbetid ved udstedelsen på indtil 397 dage eller en resterende løbetid på indtil 397 dage, eller hvor udbyttet heraf regelmæssigt og mindst en gang hver 397 dage tilpasses situationen på pengemarkedet; bemærker i denne forbindelse, at der med en sådan ændring både tages hensyn til direktiv 2004/39/EF [7], og at det tilstræbes at opnå sammenlignelighed med de amerikanske værdipapirtilsynsmyndigheders bestemmelser;

Finansindekser

5. tager til efterretning, at UCITS-III-direktivet ikke fastlægger bestemmelser for, hvorvidt finansindekserne skal kunne baseres på aktiver til investeringsformål, der kan belånes, eller aktiver, der ikke kan belånes, og at artikel 9 i udkastet til gennemførelsesdirektiv definerer begge kategorier som værende aktiver, der kan belånes til investeringsformål i tilfælde af, at alle de kriterier om risikospredning, der er fastlagt i artikel 22a, stk. 1, i UCITS-III-direktivet, er opfyldt;

6. henviser til, at medlemsstaterne i medfør af artikel 9 i udkastet til gennemførelsesdirektiv skal kunne udvide investeringsgrænsen for regulerede markeder, hvor visse pengemarkedsinstrumenter og værdipapirer er stærkt dominerende, fra 20 % til 35 %; mener, at dette vil indebære, at artikel 9 i udkastet til gennemførelsesdirektiv ikke kun skal baseres på artikel 22a, stk. 1, men også på artikel 22a, stk. 2, i UCITS-III-direktivet;

7. konstaterer, at i henhold til artikel 9, stk. 1, litra a), nummer iii), i udkastet til direktiv om gennemførelse kan investeringer i indekser, som består af aktiver, der ikke optræder i artikel 19, stk. 1, i UCITS-III-direktivet, tillades; understreger i denne forbindelse dog, at nogle af indekserne ikke behandles fyldestgørende i artikel 9, stk. 1, litra a), nummer iii), i udkastet til direktiv om gennemførelse, idet artikel 22a stk. 1, i UCITS-III-direktivet, som der henvises til, kun indeholder begrænsninger med hensyn til udstederen af aktier eller gældsbeviser, og ikke omhandler indekser, hvor diversificeringen ikke er afhængig af typen af udstederen, f.eks. råvareindekser, hvor diversificeringen afhænger af den pågældende råvare; opfordrer derfor Kommissionen til at udvide anvendelsesområdet for artikel 9, stk. 1, litra a), nummer iii, i udkastet til direktiv om gennemførelse, således at et indeks bør anses for at være tilstrækkeligt diversificeret, hvis det på passende vis er omfattet af UCITS-risikostyringssystemet;

Fordringer udstedt med sikkerhed i pengemarkedspapirer (asset backed commercial papers)

8. er af den opfattelse, at der ikke kun bør gives tilladelse til fordringer på to niveauer udstedt med sikkerhed i pengemarkedspapirer (asset backed commercial papers) som aktiver, der kan belånes til investeringsformål, og opfordrer derfor Kommissionen til under hensyntagen til artikel 19, stk. 1, litra h, fjerde led, i UCITS-III-direktivet også at godkende andre fordringer udstedt med sikkerhed i pengemarkedspapirer som UCITS-aktiver;

*

* *

9. pålægger sin formand at sende denne beslutning til Rådet og Kommissionen samt CESR.

[1] EFT L 375 af 31.12.1985, s. 3.

[2] CESR/06-005.

[3] EFT L 184 af 17.7.1999, s. 23. Ændret ved afgørelse 2006/512/EF (EUT L 200 af 22.7.2006, s. 11).

[4] SPEECH/02/44.

[5] EFT C 284 E af 21.11.2002, s. 115.

[6] Vedtagne tekster, P6_TA(2006)0181.

[7] Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF, og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145 af 30.4.2004, s. 1).

--------------------------------------------------